Seun (12) skiet glo boetie (3) dood | Maroela Media
Seun (12) skiet glo boetie (3) dood
Die Limpopo-polisie ondersoek ŉ saak van moord nadat ŉ 12-jarige seun na bewering Saterdag sy boetie van drie jaar oud by hul ouerhuis in Mankweng, oos van Polokwane, doodgeskiet het.
Brig. Motlafela Majopelo, woordvoerder van die polisie, sê in ŉ verklaring die ouer seun het na bewering sy pa, ŉ voormalige veiligheidswag, se vuurwapen in ŉ sak in een van die kamers in die hande gekry en op sy jonger boetie gerig.
Volgens Majopelo was die kinders se ma elders in die huis doenig toe sy ŉ skoot hoor en ondersoek instel. Die jonger kind is na ŉ plaaslike kliniek gehaas waar hy met sy aankoms dood verklaar is.
“Die pa was nie ten tyde van die voorval by die huis nie. Die polisie het intussen op die vuurwapen beslag gelê,” sê Majopelo.
Lt.genl. Nneke Ledwaba, provinsiale polisiekommissaris, het die voorval veroordeel en daarop aangedring dat stappe teen die pa gedoen word vir die aanhou van ŉ vuurwapen sonder om die Wet op die Beheer van Vuurwapens na te kom.
“Ek doen ŉ beroep op alle wettige vuurwapeneienaars om dit te alle tye in kluise te bewaar ten einde ongemagtigde toegang te voorkom,” het Ledwaba gesê.
Volgens Majopelo sal die saak teen die kind hanteer word in ooreenstemming met die prosesse vir kinders wat die wet oortree. Proefbeamptes tree reeds dienooreenkomstig op om die regte prosedure te volg, sê hy.
Limpopo Polokwane Skiet
7-jarige seuntjie verdrink in KZN
RIV kleinman ???? Arme Ma. Haar lewe in ‘n oogwink verwoes.
Ons kan net bid dat Got die Arme gesin vas hou.
Ek sal nie sounder my SEUN of dogter kan leef ni.
Vir kinders het moord geen betekenis geword. Wat daar op die ellendige TV gekyk word, word die norm. Uiters tragiese nagevolge vir die ouers en kinders. Oneindige medelye.
Tv en media leer kinders geweld en hulle begin vroeer en vroeer. Wat te harseer saak.